Renette en haar gesin het Sondag by navraag gesê dit is nie ’n geheim dat Emilé sy eie lewe geneem het nie. Renette het op Emilé afgekom toe sy hom gaan soek het omdat hy nie huis toe gekom het nie.
Volgens Renette het sy en Emilé 2020 op ’n opwindende noot begin nadat hulle die kombuis van die Hangklip Hotel in Pringlebaai oorgekoop en nuwe asem in die bestemming se restaurant geblaas het. Die restaurant met sy nuwe baadjie het op Valentynsdag sy deure oopgemaak.
“Dit was ’n besondere spanpoging en ’n nuwe hoofstuk vir ons,” sê sy. Volgens haar het Emilé meer die rol van die kok gespeel en was sy die “gesig” van die Hangklip Hotel se restaurant.
Volgens Renette sluit die beëindiging van sy lewe dié hoofstuk nou af. Sy glo egter dit is die begin van ’n volgende hoofstuk wat sy op haar eie sal aanpak, maar dat ’n gedeelte van Emilé steeds behoue sal bly. Sy besluit nog oor die restaurant se toekoms.
Volgens haar was Emilé se selfdood op die ingewing van die oomblik. “Dit was beslis nie beplan nie. Hy het niks agtergelaat wat andersins aandui nie,” sê sy.
Die rede daarvoor is vermoedelik die druk van die inperking op plaaslike toerisme nadat hulle ’n nuwe gasvryheidsonderneming gevestig het. “Die besigheid is ontsettend baie skade aangedoen en hy het nie kans gesien om oor te begin nie.”
Kol. Andrè Traut, ’n polisiewoordvoerder, sê die omstandighede rondom die voorval word ondersoek. ’n Geregtelike doodsondersoek word gedoen.